Сумын ИТХ-ын Тэргүүлэгчдийн

2018 оны ...... дугаар сарын ........ -ны өдрийн ээлжит .......... хуралдааны ........... тоот тогтоолын хавсралт

СУМЫН БЭЛЧЭЭР АШИГЛАХ ЖУРАМ

**Нэг. Нийтлэг үндэслэл**

Сагил сум нь 255426.16 га бэлчээрийн газар, 635 өрхийн 2463 хүн амтай үүний 394 малчин өрх, 790 хүн мал аж ахуй эрхэлж байгаа бөгөөд ажиллах хүчний нөөц, сумын хүнсний нийт бүтээгдэхүүний 80 гаруй хувийг хангаж байна.

**Хоёр. Зорилго:**

Сумын бэлчээрийг зохистой ашиглах, хамгаалахтай холбогдон үүсэх харилцааг зохицуулахад энэхүү журмын зорилго оршино.

**Бэлчээрийн өнөөгийн байдал**

**Сагил сум нь** 255426.16 га бэлчээр нутагтай. 2017 оны бэлчээрийн даац тодорхойлсон дүнгээс үзэхэд Үүрэгнуур, Боршоо, Өндөрмод багийн доод хэсэг, Хармод багийн бэлчээрийн даац 1-3 дахин хэтэрсэн, Баянзүрх багийн бэлчээрийн даац 3-5 дахин хэтэрсэн, Өндөрмод багийн дээд хэсгийн бэлчээрийн даац 50 хувийн хүрэлцээтэй байна.

**Бэлчээрийн даац хэтэрч байгаа шалтгаан:**

Нэг газарт хэт олон малыг удаан хугацаагаар малладаг, бусад сумын /Түргэн, Давст, Улаангом, Наранбулаг, малчин/ малчид ирж өвөлжиж хаварждаг. Сумын зуслангийн гол нутаг болох Хагийн нуур, Нарийн салаа хэмээх газарт өөрийн аймгийн бусад сумдын малчид хавар зуны турш отроор нүүж зусдаг учраас бэлчээр маш их талхлагдаж байна.

Сумын нийт малын 39.9 хувийг ямаан сүрэг эзэлж байгаа нь бэлчээр талхалж, цөлжилт үүсэх шалтгаан болдог.

* Бэлчээрийг өнжөөж сэлгэн ашиглахгүй байгаа
* Бэлчээрийг хашиж хамгаалах ажил хийгдэхгүй байгаа
* Бэлчээрийн хөнөөлт мэрэгч үлийн цагаан оготно, царцаатай тэмцэх ажилд хөрөнгө бага тусгагдсанаас дорвитой хийгдэхгүй байна
* Хур бороо бага орсоноос бэлчээрийн ургамлын гарц муудсан.
* Бэлчээрийн ургамлын төрөл зүйл багасч, цөлжилт, талхагдалт газар авч байгаа
* Ямааны тоо толгой өссөн

Иймд бэлчээрээ зөв зохистой ашиглах, хамгаалах, нөхөн сэргээх ашиглах зорилгоор энэхүү журмыг боловсруулан гаргах зайлшгүй шаардлага тулгараад байна

**Гурав. УДИРДЛАГА, ЗОХИОН БАЙГУУЛАЛТ**

* 1. Бэлчээрийн газрын зохистой ашиглах, хамгаалах, нөхөн сэргээх, өнжөөх, сэлгэх ажлыг сумын нутаг дэвсгэрт Байгаль орчин тогтвортой хөгжлийн тасаг, багийн Засаг дарга нар хариуцаж зохион байгуулна.
  2. Байгаль орчин тогтвортой хөгжлийн тасаг нь жилд 2-оос доошгүй удаа хуралдаж ИТХ-д сумын бэлчээр ашиглалтын журмын хэрэгжилтийг тайлагнах бөгөөд чухал шаардлагатай үед ээлжит бус хуралдааныг хийж асуудлыг шийдвэрлэж ИТХ-ын Тэргүүлэгчдийн хуралдаанаар шийдвэр гаргуулж ажиллана.

**Дөрөв. БЭЛЧЭЭРИЙН УЛИРЛЫН ХУВААРЬ**

* 1. Мал аж ахуй эрхэлж ирсэн улирлын бэлчээрийн бүс нутгийн уламжлалыг сэргээн ШУ-ны үндэслэлтэйгээр мал маллах арга хэлбэрийг сумын түвшинд хэвшүүлнэ. Үүнд:

4.1.1 БАЯНЗҮРХ БАГ

|  |  |  |  |  |
| --- | --- | --- | --- | --- |
| д\д | Улирлын бэлчээр | Улирлын бэлчээрийн газрын нэр | Эхлэх хугацаа | Дуусах хугацаа |
| 1 | Зуслан | 1. Хагийн гэсэн 2. Далт 3. Хөх сай 4. Ёлын боом | 06.20 | 07.20 |
| 1. Харсай 2. Хаашаат 3. Дэвсэн | 07.20 | 8.20 |
| 2 | Намаржаа | 1. Тэмээн хүзүүн 2. Усан сан 3. Сөөг | 08.20 | 09.15 |
| 1. Бухын хотгор 2. Шар бураа 3. Хөх харгай | 9.15 | 11.15 |
| 3 | Өвөлжөө | 1. Тураг 2. Зүүн бэл 3. Их зүрхэн 4. Дөш 5. Дааган дэл 6. Дэвсэн | 11.15 | 02.15 |
| 4 | Хаваржаа | 1. Эрэгнэг 2. Худгийн ам 3. Татаал 4. Зүүн бэл | 02.15 | 06.15 |

* + 1. БОРШОО БАГ

|  |  |  |  |  |
| --- | --- | --- | --- | --- |
| д\д | Улирлын бэлчээр | Улирлын бэлчээрийн газрын нэр | Эхлэх хугацаа | Дуусах хугацаа |
| 1 | Зуслан | 1. Наран 2. Улам | 06.15 | 09.15 |
| 2 | Намаржаа | 1. Боршоон гол 2. Баянбулаг 3. Цэнжийн тариг | 09.15 | 11.15 |
| 3 | Өвөлжөө | 1. Хэцүү | 11.15 | 02.15 |
| 4 | Хаваржаа | 1. Дэнзэн 2. Баянбулаг 3. Тахилгат 4. Боршоон гол | 02.15 | 06.15 |

* + 1. ӨНДӨРМОД БАГ

|  |  |  |  |  |
| --- | --- | --- | --- | --- |
| д\д | Улирлын бэлчээр | Улирлын бэлчээрийн газрын нэр | Эхлэх хугацаа | Дуусах хугацаа |
| 1 | Зуслан | 1. Хагийн өмнө хөвөө 2. Хөмрүү 3. Биж 4. Хүүш | 06.15 | 09.15 |
| 2 | Намаржаа | 1. Зах нарийн 2. Лийцэг 3. Тахилгат | 09.15 | 11.15 |
| 3 | Өвөлжөө | 1. Өндөрмод 2. Лийцэг 3. Зах нарийн 4. Зүүн бэл | 11.15 | 02.15 |
| 4 | Хаваржаа | 1. Өмнө, хойд Бэлэн булаг 2. Баруун, зүүн дардаа 3. Бөөрөг 4. Зуунмод 5. Хармодны эхэн | 02.15 | 06.15 |

* + 1. ҮҮРЭГНУУР БАГ

|  |  |  |  |  |
| --- | --- | --- | --- | --- |
| д\д | Улирлын бэлчээр | Улирлын бэлчээрийн газрын нэр | Эхлэх хугацаа | Дуусах хугацаа |
| 1 | Зуслан | 1. Данхи 2. Харгайт 3. Нарийн салаа 4. Байрам | 06.25 | 08.25 |
| 2 | Намаржаа | 1. Хар ус 2. Булан | 08.25 | 10.01 |
| 1. Үхэр үхээчээс улаан зуух хүртэл | 10.01 | 11.15 |
| 3 | Өвөлжөө | 1. Цагаан голоос Үхэр үхээч хүртэл 2. Зүүнбэлээс Утбулаг хүртэл 3. Булан, Хар ус | 11.15 | 02.15 |
| 4 | Хаваржаа | 1. Зуунмод 2. Бэлэн булаг 3. Улаан хотгор 4. Баруун хөвөө 5. Баруун, Зүүн дардаа 6. Бөөрөг 7. Тахилгат | 02.15 | 06.15 |

**Тав. Сумын Иргэдийн Төлөөлөгчдийн Хурлын эрх, үүрэг**

1. Сумын бэлчээр ашиглаж ирсэн уламжлал, бэлчээрийг зохистой ашиглах хамгаалах, нөхөн сэргээх шаардлагыг үндэслэн бэлчээрийн талбайг өвөлжөө, хаваржаа, зуслан, отрын нөөц нутаг гэсэн хуваарийн дагуу тухайн жилийн газар зохион байгуулалтын төлөвлөгөөнд тусган батлах
2. Сумын газар зохион байгуулалтын төлөвлөгөөнд бэлчээр ашиглалт хамгаалалтын чиглэлээр тусгагдсан ажлуудын хэрэгжилтэнд хяналт тавих, шаардлагатай тохиолдолд холбогдох арга хэмжээг шуурхай авч хэрэгжүүлэх
3. Байгаль, орчин нийгэм эдийн засгийн нөхцөл байдлыг харгалзан нутаг дэвсгэртээ бэлчээрийн болон суурин мал маллагааны бүс нутгийг тогтоох
4. Хадлангийн талбайг малчдад эзэмшүүлэх байршил хэмжээг батлах

**Зургаа. Сумын Засаг даргын эрх, үүрэг**

1. Бэлчээрийг үр ашигтай зохистой ашиглах, хамгаалах талаар шийдвэр гаргах, нийтлэг шаардлага тавьж хэрэгжилтийг хангуулах. Үүнд:

* Өвөлжөө хаваржааны бэлчээрийг малаас чөлөөлөх мал оруулах хугацааг жил бүр багийн иргэдийн нийтийн хурлын шийдвэрийг үндэслэн тогтоох, хэрэгжүүлэх
* Сумын отрын бүс нутаг, хадлан, ногоо, ойжуулсан талбайг хамгаалах талаар захирамж гарган мөрдөн ажиллах
* Бэлчээрийн хортон мэрэгчидтэй тэмцэх ажлыг зохион байгуулах
* Уст цэгийн ашиглалт хамгаалалтыг сайжруулах арга хэмжээг багийн засаг дарга нартай хамтран хэрэгжүүлэх, эзэмшүүлэх ажлыг зохион байгуулах
* Сумын ИТХ-ын шийдвэрийг үндэслэн иргэн, аж ахуйн нэгж байгууллага, нөхөрлөл, хоршоонд хадлангийн талбайг хуваарилах, эзэмшүүлэх ажлыг зохион байгуулах

1. Сумын газар зохион байгуулалтын тухайн жилийн төлөвлөгөөнд бэлчээрийн менежментийн асуудлыг тусгах талаар малчид, малчдын бүлгээс санал авч нэгтгэн боловсруулж батлуулах, хэрэгжүүлэх ажлыг зохион байгуулах
2. Сумын газар нутгийн одоогийн мөрдөж буй хилийн цэсийг аймгийн газрын албатай хамтран тодотгох
3. Байгалийн гамшиг гэнэтийн бусад аюулын үед
   1. Өөр аймаг сумын нутагт малчдыг нүүлгэх шаардлага гарвал тухайн аймаг, сумын Засаг даргатай гэрээ байгуулах асуудлыг шийдвэрлэх
   2. Хилийн зурвас болон дундын бүс, тусгай хамгаалалттай газар нутгийн бэлчээр ашиглах тохиолдолд холбогдох байгууллагад уламжилж шийдвэрлүүлэх,
4. Жил бүр бэлчээрийн төлөв байдал үнэлгээ хийх ажлыг зохион байгуулж үр дүнг малчдад мэдээллэх
5. Хүн малын гоц халдварт өвчин гарсан тохиолдолд хорио цээрийн дэглэм тогтоож, шаадлагатай арга хэмжээ авах.
6. Сумын бэлчээрийн газарт ашигт малтмалын хайгуулын болон ашиглалтын тусгай зөвшөөрөл олгох, ашигт малтмалын ашиглалт олборлолт явуулахад БИНХ-аар хэлэлцүүлж, саналыг авах
7. Холбогдох хууль тогтоомжийг сурталчлах

**Долоо. Багийн Иргэдийн Нийтийн Хурлын эрх, үүрэг**

* 1. Тухайн жилийн багийн бэлчээр нутгийг ашиглах, хамгаалах талаар
  2. Багийн бэлчээр ашиглах төлөвлөгөө, бэлчээрийн улиралын хуваарийг хэлэлцэн батлах, хэрэгжилтэнд хяналт тавих,
  3. Дээрхи тогтоол шийдвэрийн нэг хувийг Засаг даргын Тамгын газарт ирүүлэх бөгөөд энэ шийдвэр нь тухайн жилд мөрдөх  бэлчээр ашиглах журмын хавсралт болно.
  4. Шинээр өвөлжөө, хаваржаа, хадлангийн талбай эзэмших малчдын хүсэлтийг хэлэлцэн шийдвэрийг сумын Засаг даргад хүргүүлэх
  5. Бэлчээр ашиглах асуудлаар гарсан маргааныг хэлэлцэж зохицуулах.

**Найм. Багийн Засаг даргын эрх, үүрэг**

1. Бэлчээр ашиглах, хамгаалах талаар гарсан Сумын ИТХ, Засаг дарга, БИНХ-ын шийдвэрийг малчдад сурталчлах, хэрэгжилтийг хангуулах
2. Жил бүр багийн бэлчээр ашиглах төлөвлөгөө, бэлчээрийн улиралын хуваарийн талаар малчдын санал хүсэлтийг хүлээн авч БИНХ-аар хэлэлцүүлж батлуулан, хэрэгжилтийг зохион байгуулах, үр дүнг тайлагнах
3. Нутаг дэвсгэртээ байгалл орчныг хамгаалах ажлыг зохион байгуулж, орчны бохирдол, хог хаягдлыг цэвэрлэх ажилд иргэдийг татан оролцуулах
4. Бэлчээрт хийгдсэн хөрөнгө оруулалтын ажлыг хүлээн авч хариуцан хамгаалах
5. Жил бүр бэлчээрийг хамгаалах, сайжруулах, нөхөн сэргээх талаар хийх ажлын саналыг иргэдээс авч эрэмбэлэн БИНХ-аар хэлэлцүүлэн батлагдсан саналыг ОНХС-ийн ажлын хэсэгт хүлээлгэн өгөх
6. Бэлчээрийн талаар авч хэрэгжүүлсэн арга хэмжээний биелэлтийг жил бүр багийн иргэдийн нийтийн хуралаар танилцуулж цаашид авах арга хэмжээг тодорхойлох
7. Холбогдох хууль тогтоомжийг сурталчлах

**Ес. Малчны эрх, үүрэг**

1. Бэлчээр ашиглах хамгаалах талаар ИТХ, БИНХ-аас гарсан тогтоол, сум багийн Засаг даргын шийдвэрийг биелүүлнэ.
2. Багийн иргэд нь багийн Засаг даргад хүсэлт гарган улмаар ИНХ-ын хуралдаанд хэлэлцүүлэн зөвшөөрсөн бүс нутагт
   1. Өвөлжөө, хаваржааны хашаа барьж бэлчээр нутаг эзэмшинэ
   2. Хадлангийн талбайг эзэмшинэ.
3. Малчдын бүлэг нь багийн ИНХ, Сумын ИТХ-аар хэлэлцүүлэн батлагдсан өвөлжөө, хаваржааны бэлчээр нутгаа гэрээгээр ашиглаж болно.
4. Бэлчээрийн хортон мэрэгчидтэй тэмцэх арга технологийг эзэмших, бэлчээрээ хортон мэрэгчдээс хамгаалах
5. Бэлчээрт байгаа худаг уст цэгийг зөв зохистой ашиглах, хамгаалах
6. Нутаглаж байгаа газрынхаа байгалийн баялаг, ан амьтаныг зөвшөөрөлгүйгээр зүй бусаар агнахгүй байх, гол ус бохирдуулахгүй байх, нөхөн сэргээх бүхий л үйл ажиллагааг байгаль хамгаалах нөхөрлөл, малчид өөрсдийн санаачлагаар хийх
7. Мал эмнэлгийн урьдчилан сэргийлэх арга хэмжээнд малаа бүрэн хамруулах
8. Буурь бууц болон орчны хог хаягдлыг цэвэрлэх, зайлуулах, устгах
9. Малын тоо толгойг бэлчээрийн даацад тохируулах сүргийн бүтцийн зохистой харьцааг бүрдүүлэх, малын чанар ашиг шимийг сайжруулах, мал аж ахуйгаа үр ашигтай эрхлэх
10. Бусад малчдын бэлчээр ашиглах эрх, ашиг сонирхлыг зөрчихгүй байх
11. Сумын нутаг дэвсгэрт БАХ-үүд бэлчээр ашиглалтын гэрээ байгуулсантай холбогдуулан гэрээний хариуцлага, үүргийн хэсгийг биелүүлэх, гэрээний хэрэгжилтийг талууд хангах зорилгоор гадны малтай өрхүүдийг оруулахыг хориглоно.
12. Сумын нутаг дэвсгэрт БАХ-үүд бэлчээр ашиглалтын гэрээ байгуулсантай холбогдуулан гэрээний хариуцлага, үүргийн хэсгийг биелүүлэх, гэрээний хэрэгжилтийг талууд хангах зорилгоор малчид гадны тавиул мал авч хариулах, эзэмшиж байгаа хашаа хороогоо бусдад ашиглуулахыг хориглоно.
13. Бусдын өвөлжөө, хаваржааны газар тухайн улиралд нь эзэмшигчийн зөвшөөрөлтэйгээр бууж болох ба өвөлжөө, хаваржааны бүс нутгийг байнгын хамгаалалтанд байлгана.
14. Хадлангийн талбайг хамгаалах зорилгоор хадлан хадаагүй байхад болон бусад үед мал эзэмшигчийн зөвшөөрөлгүй мал оруулахыг хориглоно.

**Арав. Санхүүжилт хөрөнгө оруулалт**

* 1. Орон нутгийн төсөв
  2. Бэлчээр хамгаалах сан
  3. Төсөл хөтөлбөрүүдийн Хөрөнгө оруулалт
  4. Хамтрагч талуудын хандив, тусламж

**Журам зөрчигчдөд хүлээлгэх хариуцлага:**

1. Журам зөрчсөн гэм буруутай этгээдэд Зөрчлийн тухай хуулийн 8.1 дугаар зүйлийн 6 дахь заалтыг үндэслэн иргэнийг нэг зуун нэгжтэй, хуулийн этгээдийг 1000 нэгжтэй тэнцэх хэмцээний төгрөгөөр торгож, хохирлыг нөхөн төлүүлнэ.
2. Газрын тухай хуулийн 62 дугаар зүйлийн 62.1-д заасны дагуу Газарт хохирол учруулсан гэм буруутай этгээд нь Эрүүгийн хууль, эсхүл Зөрчлийн тухай хуульд заасан хариуцлага хүлээсэн эсэхээс үл хамааран уг хохирлыг өөрийн хүч хөрөнгөөр арилгах арга хэмжээ авах бөгөөд хэрэв мэргэжлийн байгууллагаар гүйцэтгүүлсэн бол үүнтэй холбогдон гарсан зардлыг бүрэн хариуцна.

..........ооОоо.........